Ir-Regolament tal-Kummissjoni (KE) Nru 1725/2003
tad-29 ta' Settembru 2003
li jadotta ċerti standards internazzjonali internazzjonali tal-kontabilità bi qbil mar-Regolament (KE) Nru 1606/2002 tal-Parlament Ewropew u tal-Kunsill
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea.
Wara li kkunsidrat ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 dwar l-applikazzjoni tal-istandards internazzjonali tal-kontabilità [1], u partikolarment l-Artikolu 3(3) tiegħu,
Billi:
(1) Ir-Regolament (KE) Nru 1606/2002 jeħtieġ li għal kull sena finanzjarja li tibda fi, jew wara l-ewwel ta' Jannar 2005, kumpaniji nnegozzjati publikament irregolati bil-liġi ta' Stat Membru għandhom taħt ċerti kondizzjonijiet jippreparaw il-kontijiet konsolidati tagħhom b'konformità mal-istandards internazzjonali tal-kontabilità kif definit fl-Artikolu 2ta' dak ir-Regolament.
(2) Il-Kummissjoni, wara li kkunsidrat il-parir mogħti mill-Kumitat Tekniku tal-Kontabilità, ikkonkludiet li l-istandards internazzjonali tal-kontabilità eżistenti fl-14 ta' Settembru 2002 jilħqu l-kriterji għall-adozzjoni kif stabbiliti fl-Artikolu 3 tar-Regolament (KE) Nru 1606/2002.
(3) Il-Kummissjoni għandha wkoll tikkunsidra l-proġetti kurrenti tal-iżviluppi għal dak l-għan biex temenda il-ħafna standards eżistenti. L-istandards internazzjonali tal-kontabilità li jirriżultaw mill-finalizzazzjoni ta' dawn il-proposti għandhom ikunu meqjusa għall-adozzjoni la darba dawk l-istandards ikunu finali. L-eżistenza ta' dawn l-emendi kif proposti għall-istandards eżistenti m'għandhomx impatt fuq id-deċiżjoni tal-Kummissjoni li tikkonferma l-istandards eżistenti, apparti milli fil-każi ta' IAS 32 Strumenti Finanzjarji: żvelar u preżentazzjoni, IAS 39 Strumenti Finanzjarji: ir-rikonoxximent u l-kejl u numru żgħir tal-interpretazzjonijiet relatati ma dawn l-istandards, SIC 5 Klassifika tal-istrumenti finanzjarji - Twettieq kontinġenti tad-dispożizzjonijiet, SIC 16 Ishma Kapitali - strumenti ta' ekwità proprja akkwistati mill-ġdid (titoli tat-teżor) u SIC 17 Ekwità - l-ispejjeż tat-transazzjoni ta' ekwità.
(4) L-eżistenza ta' standards ta' kwalità għolja li jittrattaw mal-istrumenti finanzjarji, inklużi d-derivattivi, hija importanti fis-suq kapitali tal-Komunità. B'dana kollu, fil-każi ta' IAS 32 u IAS 39, emendi li bħal issa qiegħdin jiġu kkunsidrati jistgħu jkunu hekk konsiderabbli li jkun xieraq li ma jkunux adottati dawn l-istandards fiż-żmien preżenti. Malli l-proġett preżenti ta' titjib ikun komplut u l-istandards riveduti jkunu maħruġa, il-Kummissjoni għandha tikkunsidra, bħala materja ta' prijorità, l-adozzjoni tal-istandards riveduti biex tressaq aktar ir-Regolament (KE) Nru 1606/2002.
(5) Għalhekk, l-istandards internazzjonali tal-kontabilità kollha eżistenti fl-14 ta' Settembru 2002, apparti milli IAS 32, IAS 39 u l-interpretazzjonijiet relatati għandhom ikunu adottati.
(6) Il-miżuri li hemm provvediment dwarhom f'dan ir-Regolament huma bi qbil ma' l-opinjoni tal-Kumitat Regolatorju tal-kontabilità.
ADOTTAT DAN IR-REGOLAMENT,
L-Artikolu 1
L-istandards internazzjonali tal-kontabilità stabbiliti fl-Anness huma adottati.
L-Artikolu 2
Dan ir-Regolament għandu jidħol fis-seħħ fit-tielet jum li jiġi wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussel, id-29 ta’ Settembru 2003.